ค่าบาทป่วน...บี้ธปท.ลดดอกเบ้ย
ค่าเงินบาทที่แข็งค่าหลุด 30 บาทต่อเหรียญสหรัฐ ทำให้รัฐบาลยิ่งลักษณ์ ชินวัตร นายกรัฐมนตรี
3 ก.พ. 2556

ค่าเงินบาทที่แข็งค่าหลุด 30 บาทต่อเหรียญสหรัฐ ทำให้รัฐบาลยิ่งลักษณ์ ชินวัตร นายกรัฐมนตรี 
สั่งตั้งทีมนักเศรษฐศาสตร์การเงิน เพื่อหามาตรการที่จำเป็นรับมือค่าเงินบาทผันผวนทีมนักเศรษฐศาสตร์ มีกิตติรัตน์ ณ ระนอง รองนายกฯ และ รมว.คลัง เป็นตัวแทนของรัฐบาล มีนักเศรษฐศาสตร์สำคัญหลายคน เช่น พันศักดิ์ วิญญรัตน์ ประธานที่ปรึกษานายกฯ วีรพงษ์ รามางกูร ประธานคณะกรรมการธนาคารแห่งประเทศไทย (ธปท.) ประสาร ไตรรัตน์วรกุล ผู้ว่าการ ธปท.
อย่างไรก็ตาม แนวทางการแก้ไขค่าเงินบาทมีความเห็นต่างกันเป็น 2 ฝ่าย โดยฝ่ายแรกกิตติรัตน์และวีรพงษ์ต้องการให้คณะกรรมการนโยบายการเงิน (กนง.) ลดดอกเบี้ยนโยบายที่ปัจจุบันอยู่ที่ 2.758% ต่อปี เพื่อชะลอเงินทุนไหลเข้าที่เป็นต้นเหตุสำคัญ ทำให้ค่าเงินบาทแข็งค่าอย่างต่อเนื่อง
ขณะที่อีกฝ่ายประสาร เห็นว่าการลดดอกเบี้ยนโยบายเป็นเรื่องที่ต้องทำอย่างรอบคอบ ซึ่งขณะนี้ยังไม่จำเป็นต้องลดดอกเบี้ยนโยบาย ยังเป็นระดับที่สนับสนุนการเติบโตของเศรษฐกิจได้ เพราะได้รับแรงหนุนจากการบริโภคในประเทศ




 
ประสาร มองว่า ขณะนี้ระดับหนี้ครัวเรือนขยายตัวสูง จาก 58% มาอยู่ที่ 73% ในปี 2555 ซึ่งเสี่ยงต่อเสถียรภาพเศรษฐกิจและการเกิดภาวะฟองสบู่ ถ้าหากลดดอกเบี้ยลงอีก 
ด้าน ม.ร.ว.ปรีดิยาธร เทวกุล อดีต รมว.คลัง และอดีตผู้ว่าการ ธปท. มองว่า การลดดอกเบี้ยไม่ใช่ว่าจะสกัดเงินทุนไหลเข้าได้ เพราะนักลงทุนหวังกำไรจากค่าเงินเป็นหลัก ส่วนดอกเบี้ยที่ได้มา 2.753% ถือว่าได้มาฟรี 
ความที่ไปคนละทางทำให้กิตติรัตน์ออกมาแสดงความไม่พอใจ ธปท. ที่ไม่ยอมลดดอกเบี้ยนโยบายและยังคงเดินหน้ากดดันให้ กนง.ลดดอกเบี้ยนโยบายให้มากกว่าที่เป็นอยู่
ด้านเอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง (สศค.) ออกมาระบุว่า เงินบาทที่แข็งค่าขึ้น 1% จะทำให้การส่งออกหดตัวลง 0.4% กระทบต่อการขยายตัวทางเศรษฐกิจ 2.3% แต่ส่งผลดีให้เงินเฟ้อลดลง 0.2% 
หุ้นร้อนเงินไหลเข้าทะลัก
การซื้อขายในตลาดหลักทรัพย์สัปดาห์ที่ผ่านมาร้อนแรงจนถึงวันสุดท้ายของสัปดาห์ มูลค่าการซื้อขายสูงถึง 5 หมื่นล้านบาท ดัชนีปิดที่ 1,499.22 จุด เพิ่มขึ้น 25.02 จุด หรือ 1.70% ทำให้คณะกรรมการกำกับหลักทรัพย์และตลาดหลักทรัพย์ (ก.ล.ต.) ออกมาเตือนนักลงทุนให้ใช้ความระมัดระวังในการลงทุน เพราะการลงทุนอาจมีความเสี่ยงจากความผันผวนของเงินทุนไหลเข้าที่มีเข้ามาอย่างต่อเนื่อง
กู้จำนำข้าวอีก 7 หมื่นล้านบาท
จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กล่าวว่า จะเสนอที่ประชุมคณะกรรมการนโยบายและกำกับการบริหารหนี้สาธารณะ ที่มีกิตติรัตน์ ณ ระนอง รองนายกฯ และ รมว.คลัง วันที่ 31 ม.ค. เพื่อกู้เงินเพิ่ม 7 หมื่นล้านบาท ให้ธนาคารเพื่อการเกษตรและสหกรณ์การเกษตร (ธ.ก.ส.) โดยส่วนหนึ่ง 5.5 หมื่นล้านบาท เป็นวงเงินกู้ที่เหลือจากการรับจำนำครั้งก่อนที่ได้รับอนุมัติ 2.69 แสนล้านบาท
สำหรับปีนี้ที่จะกู้ให้ ธ.ก.ส.รับจำนำข้าว 1.5 แสนล้านบาท ได้กู้แล้ว 3.7 หมื่นล้านบาท